Source: http://www.csmoradea.ro/retrospectiva-sezonului-201314-3-sferturile-de-finala-ale-cupei-si-returul-sezonului-regulat-in-campionat/
Timestamp: 2017-11-19 20:00:37+00:00

Document:
www.csmoradea.ro | Retrospectiva sezonului 2013/14 (3) – Sferturile de finală ale cupei și returul sezonului regulat în campionat
Retrospectiva sezonului 2013/14 (3) – Sferturile de finală ale cupei și returul sezonului regulat în campionat
Sezonul competițional 2013/14 a luat sfârșit în urmă cu aproximativ o săptămână pentru echipa de baschet masculin CSM Oradea. Aceasta a disputat finala Ligii Naționale, după ce în prealabil a avansat și în ultimul act al Cupei României. În plus, stagiunea a cuprins și o primă aventură europeană pentru roș-albaștri.
În prima parte a retrospectivei sezonului recent încheiat s-a discutat despre perioada de pregătire, jocurile din presezon și prima întâlnire a suporterilor cu echipa, consemnată în incinta Teatrului Regina Maria. În continuare, partea a 2-a a cuprins aventura CSM-ului în EuroChallenge, precum și parcursul din prima jumătate a sezonului regulat.
Partea a 3-a este dedicată returului din sezonul regulat sau altfel spus primele trei luni calendaristice din anul 2014.
CSM Oradea a terminat anul 2013 cu un bilanț de 10-2 în Liga Națională, rezultat dublat de calificarea în sferturile de finală ale Cupei României, respectiv de un parcurs solid, recompensat cu titlul neoficial de cea mai bună debutantă, în FIBA EuroChallenge. După ultimul meci din anul 2013, jucătorii și staff-ul tehnic au avut parte de o scurtă vacanță cu ocazia sărbătorii Crăciunului.
La scurt timp după acest moment echipa s-a reunit sub comanda lui Igor Ranisavljev și al lui Cristian Achim. CSM-ul a îmbinat un ciclu de pregătire fizică cu pregătirea primelor jocuri din noul an calendaristic. Oradea urma să se întâlnească în dublă manșă cu BC Timișoara, miza fiind calificarea la turneul final de Cupa României.
CSM-ul a deschis anul cu o victorie entuziasmantă, scor 98-82, consemnată în fața propriilor suporteri. A fost unul dintre cele mai bune jocuri pe care Vujadin Subotic le-a avut în echipamentul roș-albastru. În jocul retur, desfășurat la Timișoara, Will Franklin și Daniel Dillon au jucat excelent și au condus Oradea spre a 3-a victorie în fața bănățenilor în acest sezon. CSM a învins cu scorul de 77-70 și s-a calificat pentru a 2-a oară în istorie la turneul final al Cupei României.
Astfel, returul putea să înceapă pentru CSM. Un parcurs excelent în turul campionatului, dublat de două victorii frumoase și convingătoare în cupă dădeau speranțe roș-albaștrilor în deplasarea de la Cluj. Confruntarea cu U Mobitelco s-a desfășurat sub semnul echilibrului. Câteva inexactități în jocul ofensiv al orădenilor au menținut jocul sub semnul echilibrului. Finalul părea să fie favorabil echipei din Oradea, dar CSM-ul nu a reușit să limiteze numărul deciziilor neinspirate, iar Mihai Silvășan a înscris un coș de trei puncte cu care Oradea pierdea primul meci de campionat din noul an. A urmat un nou eșec, de această dată pe teren propriu, în fața echipei CSU Sibiu, scor 75-84.
Ulterior CSM-ul s-a redresat cu o victorie categorică la Timișoara, de această dată în fața Timbei. Urma meciul cu SCM U Craiova, ceea ce însemna prima vizită a fostului căpitan, Nemanja Maric, în calitate de adversar la Arena Antonio Alexe. În săptămâna premergătoare acestui meci CSM-ul l-a pierdut pe Radovan Markovic, accidentat la menisc. Zilele următoare s-a consemnat legitimarea lui Reinar Hallik, jucător ce a avut drept de a evolua în duelul cu formația craioveană. A fost o partidă în care orădenii nu s-au regăsit decât pe final, atunci când au profitat de erorile și impreciziile în lanț comise de olteni. CSM-ul a recuperat și s-a impus la limită pentru al 2-lea succes consecutiv.
În continuare fără Markovic, CSM-ul a avut mari dificultăți în aproape toate meciurile. Totuși, noua achiziție și caracterul puternic al echipei au adus CSM-ului victorii pe recuperare la Mediaș și Târgu-Mureș, respectiv două succese de infarct cu Pitești și iarăși BC Timișoara, în propriul fief. La confruntarea cu alb-violeții Will Franklin a ieșit la rampă cu un serviciu ideal pentru Vujadin Subotic la ultima acțiune ofensivă a CSM-ului. Muntenegreanul a înscris prin slam dunk (foto), pentru o victorie, scor 59-58.
A urmat deplasarea la Ploiești, acolo unde CSM-ul punea la bătaie o serie de șase victorii consecutive. În ziua meciului antrenorul Cristian Achim a aflat că Will Franklin, titularul poziției 1 și căpitanul echipei, are o problemă la spate și nu poate să joace. În aceste condiții, fără Markovic și Franklin, Oradea a încercat să lupte, dar nu a avut suficiente arme în fața campioanei, pierzând cu scorul de 79-66.
Cu un Franklin incomplet refăcut și cu Markovic plecat în Serbia pentru recuperare sub comkanda lui Igor Ranisavljev, CSM-ul a mai pierdut un joc. Este vorba despre confruntarea cu BC Mureș. Rezultatul final a fost de 75-76, însă Oradea a rămas mult în urmă pe parcursul acestui joc. Pe final roș-albaștrii au recuperat din nou spectaculos, de la -18 puncte, dar în cele din urmă au pierdut la o singură lungime.
Deplasarea de la București, unde urma să întâlnească pe Steaua CSM, devenea importantă pentru trupa lui Cristian Achim în perspectiva ocupării unei poziții între primele patru la încheierea sezonului regulat. Acest lucru a mobilizat echipa în manieră exemplară, prestația ofensivă a roș-albaștrilor fiind de-a dreptul încântătoare. Oradea s-a impus în capitală cu scorul de 97-83.
Aceasta a fost urmată de revenirea pe parchet a lui Radovan Markovic. Acesta a profitat de jocurile cu Farul Constanța și Concordia Chiajna pentru a încerca să-și intre în ritm, fiind încă departe de forma sportivă obișnuită. El nu a mai avut probleme la genunchi, iar echipa a repurtat două succese concludente chiar înaintea ultimei etape din sezonul regulat.
CSM Oradea a disputat ultimul joc din sezonul regulat al ediției de campionat 2013/14 la Târgu-Jiu. Poziția roș-albaștrilor în clasament nu putea să se mai modifice indiferent de rezultatul acestei partide, însă ei puteau arbitra lupta pentru locurile 3-4 prin rezultatul obținut pe terenul Energiei Rovinari. CSM-ul a încheiat returul exact așa cum l-a început, cu o înfrângere la limită în deplasare. De altfel CSM Oradea a avut în ambele partide ultima aruncare și mai mult, rezultatul final a fost identic: 69-70.
Astfel, CSM Oradea a încheiat sezonul regulat al Ligii Naționale pentru a 2-a oară consecutiv pe locul al 2-lea. Bihorenii au avut 19 victorii și 7 înfrângeri, clasându-se în urma lui CSU Asesoft Ploiești.
Faza regulată s-a încheiat pe data de 5 aprilie. CSM Oradea urma să se deplaseze la Ploiești pentru turneul final de Cupa României, pentru ca mai apoi să dispute playoff-ul Ligii Naționale. Despre acestea se va discuta în ultima parte a retrospectivei sezonului 2013/14.
tags: baschet csm oradea retrospectiva sezonului 2013/14 spotlight
CSM Oradea – Happy
Retrospectiva sezonului 2013/14 (4) – Turneul final de Cupa României și playoff-ul Ligii Naționale

References: CSM 

CSM 
 CSM 

CSM 
 CSM 
 CSM 
 CSM 
 csm 

CSM